מרדכי יעקב ברייש

הרב מרדכי יעקב ברייש (תרנ"ו, 1896 – י"ד בכסלו תשל"ז, 6 בדצמבר 1976) היה רב ואב"ד הקהילה החרדית ״אגודת אחים״ בציריך, שבשווייץ למעלה מארבעים שנה, פוסק הלכה נודע, מחבר סדרת הספרים שו"ת חלקת יעקב (3 חלקים).

תולדותיו
נולד בסקוהל שבגליציה (כיום אוקראינה), בן הרב חיים ברייש, מחסידי בעלז. למד אצל הרב שבתי הרציג שכיהן כראש הדיינים בסקוהל, ואף הוסמך אצלו לרבנות. כמו כן הוסמך על ידי הרב אברהם יעקב הלוי הורוויץ מפרובוזנה, מחבר שו"ת צור יעקב ועל ידי הרב מאיר אריק מקרקוב. נישא לפעשא בת ר' שאול ציגמן מלבוב.

בשנת תרפ"ח מונה לרב העיר אלעסק, בה כיהן חדשים ספורים, לאחר מכן מונה לרבנות הקהילה הפולנית שבדיסבורג שבגרמניה. בכ"ג אדר תרצ"ג (1933) עבר טקס השפלה ברחוב העיר על ידי הנאצים, ולכן עזב את גרמניה לאנטוורפן שבבלגיה. במשך כמה חודשים כיהן כרב בלנס הסמוכה לפריז עד שנאלץ לעזוב את צרפת היות שהשלטונות לא הסכימו להנפיק לו אשרות שהייה. בשנת תרצ"ה מונה לרב ואב"ד של הקהילה החרדית "אגודת אחים" בציריך, שאיגדה את כל בתי הכנסת החסידיים בעיר. ברבנות זו שימש במשך ארבעים ושתיים שנה.

ביוזמתו הוקם בבני ברק כולל האברכים הנושא את שמו "חלקת יעקב" ("ברייש") על ידי בנו הרב שאול ברייש, המנוהל היום על ידי אחיו משה דן.

הוריו ורבים מבני משפחתו נספו בשואה. היה בעל קשרי חיתון עם בני משפחת סולובייצ'יק וכן מחותן של הרב יצחק יעקב וייס.

נפטר בשווייץ בי"ד בכסלו תשל"ז, 6 בדצמבר 1976, ונקבר בהר המנוחות בירושלים, סמוך לקבריהם של האדמו"ר מבעלז והרב מטשיבין. את מקומו ברבנות בציריך מילא בנו הרב שאול ברייש.

משפחתו

בניו
שמעון – איש עסקים, מתגורר בשווייץ. בנו הרב חיים ברייש, מראשי "ישיבת מתיבתא" בלונדון, טבע למוות באנגליה בשנת 2012 ונקבר בהר המנוחות. שלושה מחתניו הם רבנים בולטים: הרב אברהם יהושע סולובייצ'יק, הרב חיים פיינשטיין והרב משה ברזובסקי.
 הרב שאול - מילא את מקומו בקהילה החרדית "אגודת אחים" בציריך, מחבר שו"ת שאילת שאול. גיסו של הרב מאיר סולובייצ'יק (שניהם חתנים של התעשיין החרדי יחיאל בנדיקט מבני ברק). נפטר ביום כ״ו תשרי ה׳תש״פ.
 משה דן – מתגורר בתל אביב, מנהל כולל האברכים "חלקת יעקב" בבני ברק, שהוקם על ידי אביו (בתו נשואה להרב אברהם דירנפלד חבר בד"ץ מחזיקי הדת ורב קהילות בעלז בבית שמש ובתל אביב).

חתניו
 אלחנן צבי הערץ כיהן כראש הקהל בקהילת לוצרן שבשוויץ, ובערוב ימיו בירושלים (נפטר בחודש חשון תשע"ח, בתו נשואה לרב ישראל סולובייצ'יק, בן הרב משה סולובייצ'יק).
 שלמה זלמן שווייד, מניו יורק.
 נחמן רוזן, מניו יורק.
 דב בעריש ווייס (בן הרב יצחק יעקב וייס), משמש כראש הקהל של חסידי סאטמר במנצ'סטר.

לקריאה נוספת 

 'ר' מרדכי יעקב ב"ר חיים בריש', בתוך: מאיר וונדר, אנציקלופדיה לחכמי גליציה, כרך א, ירושלים תשל"ח, עמ' 581–584; שם, כרך ו, ירושלים תשס"ה, עמ' 268–269

קישורים חיצוניים
 ר' מרדכי יעקב ברייש, באתר 'זיכרון בספר: קורות הרבנים בשואה במבואות לספריהם', מבית מכללה ירושלים.

מחיבוריו
 החזיון והתיקון - חלק א, וחלק ב (תיקון יעקב)
 
 
 

רבנים גליציאנים
רבנים אורתודוקסים גרמנים
רבנים שווייצרים
חרדים שווייצרים
ציריך: רבנים
מחברי ספרי שו"ת
אישים שהועלו לקבורה בארץ ישראל
יהודים הקבורים בהר המנוחות
רבני בעלז
אבות בתי דין
ילידי 1896
נפטרים ב-1976